Հ Ի Մ Ն Ա Վ Ո Ր Ու Մ

ՊԵՏՈՒԹՅԱՆ ԿԱՐԻՔՆԵՐԻ ԱՊԱՀՈՎՄԱՆ ՆՊԱՏԱԿՈՎ ՁԵՌՔ ԲԵՐՎՈՂ ԷՆԵՐԳԱՍՊԱՌՈՂ ԱՐՏԱԴՐԱՆՔՆԵՐԻ ԷՆԵՐԳԵՏԻԿ ԲՆՈՒԹԱԳՐԵՐԻ ՊԱՐՏԱԴԻՐ ՊԱՀԱՆՋՆԵՐՆ ՈՒ ԽՄԲԵՐԻ ՑԱՆԿԸ ՀԱՍՏԱՏԵԼՈՒ ՄԱՍԻՆ ՀՀ կառավարության որոշ­ման նախագծի

 **1. Ընթացիկ իրավիճակը և իրավական ակտի անհրաժեշտությունը**

«Էներգախնայողության և վերականգնվող էներգետիկայի մասին» Հայաստանի Հանրապետության օրենքի 8-րդ հոդվածի 3-րդ մասի պահանջների կատարման, ինչպես նաև պետական միջոցների կառավարման արդյունավետության բարձրացման նպատակով անհրաժեշտություն է առաջացել պետության կարիքների համար ձեռք բերվող էներգասպառող ապրանքատեսակների որոշակի խմբերի սարքերի և սարքվածքների համար սահմանել էներգաարդյունավետության պարտադիր չափորոշիչներ՝ հետագայում դրանց արդիականացման հնարավորությամբ, ինչպես նաև ակնկալվող արդյունքների վերստուգելի մեխանիզմների ստեղծմամբ ու չափանիշների սահմանմամբ:

Պետության կարիքների ապահովման համար ապրանքատեսակների և ծառայությունների ձեռք բերման գործընթացն իրականացվում է պետական գնումների համակարգի միջոցով՝ «Գնումների մասին» ՀՀ օրենքի դրույթներին համապատասխան, իսկ գործընթացը կարգավորվում է ՀՀ կառավարության 2017թ. մայիսի 4-ի թիվ 526-Ն որոշմամբ: Միևնույն ժամանակ «Էներգախնայողության և վերականգնվող էներգետիկայի մասին» ՀՀ օրենքի 8-րդ հոդվածի 3-րդ մասով ներդրվել է պետական գնումների շրջանակներում ձեռք բերվող էներգասարքավորումների էներգաարդյունավետության բնութագրերի սահմանման պահանջներ, որոնք էլ կսահմանվեն սույն ՀՀ կառավարության որոշման նախագծի ընդունմամբ:

 **2. Առաջարկվող կարգավորման բնույթը**

Սույն կարգավորման նպատակը Հայաստանի Հանրապետության պետական գնումների շրջանակներում պետական կարիքների ապահովման նպատակով էներգասարքավորումների ձեռք բերմանը ներկայացվող նվազագույն էներգետիկ բնութագրերի պարտադիր պահանջների սահմանումն է: Էներգաարդյունավետության նվազագույն պարտադիր պահանջների սահմանումն ուղղված է պետական միջոցների արդյունավետ կառավարման բարձրացմանը, պետության կողմից էներգախնայողության և էներգաարդյունավետության խթանմանը, ինչպես նաև էլեկտրական էներգիայի անընդհատ աճող պահանջարկի բավարարման համար անհրաժեշտ՝ էներգահամակարգի պահանջվող դրվածքային հզորության կրճատմանը:

Էներգասպառող սարքավորումների ընտրված խմբերի համար սահմանված էներգաարդյունավետության պահանջները ներկայացված են որոշակի ցուցանիշների տեսքով: Պետական գնումների գործընթացի մասնակիցները պարտավոր են ապահովել կարգավորման շրջանակներում ընդգրկված սարքավորումների էներգետիկ բնութագրերի համապատասխանությունը սահմանված պահանջներին: Նշված պահանջները պետք է արտացոլվեն պետական գնումների հայտերում:

**3. Նախագծի մշակման ընթացքում ներգրավված ինստիտուտները**

 **Սույն նախագիծը մշակվել է Հայաստանի Հանրապետության տարածքային կառավարման և ենթակառուցվածքների նախարարության նախաձեռնությամբ՝ «Եվրասիական տնտեսական միության երկրներում էներգաարդյունավետության խթանման կարգավորող շրջանակներ» ՄԱԶԾ-ՌՏՀ Ծրագրի շրջանակներում:**

 **4. Իրավական ակտի կիրառման դեպքում ակնկալվող արդյունքը**

**Նախագծի ընդունման և կիրարկման արդյունքում ակնկալվում են հետևյալ արդյունքները.**

**- Պետական գնումների շրջանակներում ձեռք բերվող միայն լուսավորման սարքերի նկատմամբ վերոնշյալ կարգավորումների կիրառման արդյունքում 10 տարվա կտրվածքով պետությունը կտնտեսի գումարային ավելի քան 27,6 մլրդ դրամ, ծախսերի ետգնման ընդհանուր ժամկետը կկազմի երեք տարի, իսկ օդորակիչների էներգաարդյունավետության պահանջների ներդրմամբ պայմանավորված վերոգրյալ ցուցանիշները կկազմեն համապատասխանաբար մոտ 2,76 մլրդ դրամ և չորս տարի,**

**- Պետության կողմից սեփական օրինակով էներգաարդյունավետ տեխնոլոգիաների տարածման խրախուսում ու սպառողների լայն զանգվածներին դեպի էներգաարդյունավետ ապրանքատեսակների ձեռք բերման ուղղորդում,**

 **- էներգահամակարգի զարգացման ռազմավարական հայեցակարգի որոշ կետերի կատարման նպաստում,**

 **- ԷԳԾ-ի երկրորդ փուլի միջոցառումների 6-րդ կետով սահմանված գործողությունների կատարում,**

**- ԵԱՏՄ համապատասխան տեխնիկական կանոնակարգի ներդրման հետ կապված մարտահրավերներին դիմակայելու պատրաստականություն,**

**- ՀՀ-ԵՄ համապարփակ և ընդլայնված գործընկերության համաձայնագրով ստանձնած պարտավորությունների մի մասի՝ կարգավորումների ներդաշնակեցման վերաբերյալ դիրքորոշման հստակեցում:**